വൻ വികസനങ്ങൾ ലക്ഷ്യമിട്ട് ഇന്ത്യ മുന്നോട്ട് കുതിക്കുമ്പോഴും , പട്ടിണി കിടക്കുന്നവരുടെ എണ്ണം രാജ്യത്ത് വലിയ തോതിൽ വർദ്ധിക്കുന്നു . കഴിഞ്ഞ ദിവസം പ്രസിദ്ധീകരിച്ച ആഗോള പട്ടിണി സൂചികയിൽ ഇന്ത്യയ്ക്ക് 103 - ാം സ്ഥാനം മാത്രമാണ് ലഭിച്ചത് . കഴിഞ്ഞ വർഷത്തേക്കാൾ മൂന്ന് സ്ഥാനങ്ങളാണ് ഇന്ത്യ പിന്നോട്ടിറങ്ങി . 119 രാജ്യങ്ങളുടെ പട്ടികയാണ് പ്രമുഖ എൻജിഒ സംഘടനയായ വെൽറ്റ്ഹങ്കർഹൈലൈഫ് പുറത്ത് വിട്ടത് . രൂക്ഷമായ പട്ടിണി അനുഭവപ്പെടുന്ന 45 രാജ്യങ്ങളിൽ ഒന്നായാണ് ഇന്ത്യയെയും പരിഗണിച്ചിരിക്കുന്നത് . 2017 ൽ ഇന്ത്യ 100 സ്ഥാനത്തായിരുന്നു . ഇത് 13 മത്തെ വർഷമാണ് ആഗോള പട്ടിണി സൂചിക പുറത്തുവരുന്നത് . പ്രധാനമായും നാല് സൂചകങ്ങളെ അടിസ്ഥാനപ്പെടുത്തിയാണ് പട്ടിക തയ്യാറാക്കുന്നത് . പോഷകാഹരക്കുറവ് , ശിശു മരണനിരക്ക് , ശരീരശോഷണം , വിളർച്ച എന്നിവയാണ് ആ നാല് സൂചകങ്ങൾ . പരിസര രാജ്യങ്ങളെ അപേക്ഷിച്ച് ഇന്ത്യയുടെ റാങ്ക് വളരെ പിന്നാലാണ് . ചൈന ( 25 - ാം സ്ഥാനം ) , നേപ്പാൾ ( 72 ) , മ്യാന്മാർ ( 68 ) , ശ്രീലങ്ക ( 67 ) ബംഗ്ലാദേശ് ( 86 ) . പാകിസ്ഥാൻ മാത്രമാണ് ഇന്ത്യയ്ക്ക് പിന്നിലുളള രാജ്യം , 106 - ാം സ്ഥാനമാണ് പാകിസ്ഥാന് . സാമ്പത്തികമായി ഗുരുതരമായ അവസ്ഥയുടെ സൂചകങ്ങളിൽ ഒന്നായി പരിഗണിക്കുന്ന ആഗോള പട്ടിണി സൂചികയിൽ ഇന്ത്യയുടെ സ്ഥാനം പിന്നിലേക്ക് പോകുന്നത് ഇന്ത്യയിലെ സാമ്പത്തിക പുരോഗതിയെ പിന്നോട്ടടിക്കും .